《经桥山下寄怀一二游侣》
清代·王太岳

尚识桥山路，騑骖感旧经。人衰霜径草，客散曙天星。

日晕岚烟紫，秋阴石气青。萧条怀古意，谁共叩岩扃。

作者简介：（1722—1785）直隶定兴人，字基平，号芥子。乾隆七年进士。由检讨累官云南布政使，坐事落职。四十二年，任《四库全书》总纂官，旋仍授检讨，擢国子监司业。曾纂辑《四库全书考證》。任地方官时留心水利，著《泾渠志》。工骈文。有《清虚山房集》、《芥子先生集》。